Imagini incredibile surprinse într-un cartier din Braşov. În plină zi, o bătrână este urmărită şi jefuită de doi copii.

În imaginile surprinse de o cameră de supraveghere din zonă se vede cum bătrâna merge cu greutate pe stradă. Sacoşa pe care o ţine la spate devine ţintă pentru doi băieţi.

Cei doi o urmăresc o vreme, după care unul dintre ei se apropie în fugă de bătrână, îi smulge plasa şi se face nevăzut. Întreaga scenă a fost surprinsă de un telespectator Digi24.

Bărbatul, care a montat o cameră de luat vederi pentru a-și supraveghea mașina, a văzut imaginile și a sunat la 112.â

ACTUALIZARE. Cei doi tineri din Braşov surprinşi de camera de supraveghere în timp ce jefuiau o bătrână au fost identificaţi şi duşi la poliţie. Cei doi suspecţi sunt unul în vârstă de 15 şi celălalt în vârstă de 16 ani.

Incidentul s-a petrecut pe o stradă din cartierul Griviţei din Braşov. Cei doi minori au fost identificaţi în comuna Măieruş şi se află în custodia Poliţiei, a precizat duminică seara purtătorul de cuvânt al IPJ Braşov, Ionuţ Marin, citat de Agerpres.



„Cei doi suspecţi care ar fi comis fapta de tâlhărie din cursul acestei zile, surprinşi de camerele de supraveghere, au fost identificaţi. Aceştia se află în custodia Poliţiei. Cercetările continuă, sub supravegherea procurorului din cadrul Parchetului de pe lângă Judecătoria Braşov, pentru întregirea materialului probator şi dispunerii măsurilor legale. Pentru minori, în prima fază, se face expertiza pentru stabilirea discernământului, apoi sunt luate măsurile legale”, a spus purtătorul de cuvânt.



IPJ Braşov mulţumeşte cetăţenilor, dar şi mass-media, pentru spiritul civic manifestat. Filmuleţul cu jefuirea bătrânei a fost postat pe Internet, în clip putându-se vedea cum bătrâna, care mergea încet pe stradă, este urmărită de către un tânăr şi deposedată de punga pe care o ţinea în mâini. Camera de luat vederi care a surprins momentul este a unui locatar din zona respectivă, fiind montată pentru supravegherea autoturismului din parcare. Acesta a predat filmuleţul poliţiei, pentru a ajuta la prinderea făptaşilor.